Det vakte opsigt, da regeringen i 2016 i regeringsgrundlaget slog fast, at man ved hjælp af såkaldte ’diplomatiske forsikringer’ – løfter fra myndigheder i andre lande om, at en udvist kriminel vil blive behandlet ordentligt – ville forsøge at udsende personer på såkaldt tålt ophold, som er dømt for alvorlig kriminalitet, til deres hjemland.

Men foreløbig har det været op ad bakke med planerne, som endnu ikke har givet resultater.

»UIM (Udlændinge- og Integrationsministeriet, red.) har i et enkelt tilfælde i indeværende regeringsperiode haft indledende drøftelser med et andet land om muligheden for en diplomatisk forsikring. Spørgsmålet om en forsikring blev dog ikke aktualiseret, og drøftelserne ophørte derfor«, skriver Udlændinge- og Integrationsministeriet til Politiken og tilføjer, at »regeringen ikke aktuelt forhandler med andre lande om diplomatiske forsikringer til hjemsendelse af udlændinge på tålt ophold«.